钦定古今图书集成/明伦汇编/官常典/第248卷 > 黄景昉
## 钦定古今图书集成/明伦汇编/官常典/第248卷 > 黄景昉

按《明外史蒋德璟传》：“黄景昉，字太穉，亦晋江人。天启
五年进士。由庶吉士历官庶子，直日讲。崇祯十一年，
帝御经筵，问用人之道，景昉言近日考选不公，推官
成勇、朱天麟廉能，乃不得与清华选。又言刑部尚书
郑三俊四朝元老，至清无俦，不当久系狱。退复上章
论之，讲官多助为言，三俊旋获释，勇等亦俱改官。景”
昉寻进少詹事。尝召对，言近撤还监视中官高起潜，
关外辄闻警报，疑此中有隐情。帝谕之密奏。景昉言：
“臣家海滨，见将吏每遇调发，即报海警，冀得复留。触
类而推，其情自见。”帝颔之。十五年六月召对称旨。由
詹事与德璟、甡并相。明年，并加太子少保，改户
书、文渊阁。操江故有文武二大臣，帝欲裁去文臣，专
任诚意伯刘孔昭、惠世扬。拜左副都御史，久不至。帝
命削其籍，景昉俱揭争。帝不悦，遂连疏引归。唐王时，
召入直。未几，复告归。国变后家居十馀年始卒。